b'\n_START_ARTICLE_\nHudournik\n_START_PARAGRAPH_\nHudo\xc3\xbarnik (izpeljano iz starinskega izraza za nevihto, huda ura) je potok s strmim padcem in spremenljivo strugo v hribovitem in gorskem svetu, ki se pojavi ali mo\xc4\x8dno okrepi ob mo\xc4\x8dnih padavinah. Za sabo lahko pu\xc5\xa1\xc4\x8da hudourni\xc5\xa1ke struge in naplavine._NEWLINE_Po podatkih Podjetja za urejanje hudournikov (PUH) zavzemajo hudourni\xc5\xa1ka obmo\xc4\x8dja 24\xc2\xa0% (celotna erozijsko ogro\xc5\xbeena obmo\xc4\x8dja 44\xc2\xa0%) povr\xc5\xa1ine Slovenije. Organizirano urejanje hudournikov na Slovenskem se je za\xc4\x8delo s cesarsko Postavo glede naredeb v ne\xc5\xa1kodljivo odvajanje gorskih voda iz leta 1884, ki so ji sledili \xc5\xa1tevilni nadaljnji pravni akti. V dana\xc5\xa1nji zakonodaji je ravnanje s hudourniki urejeno z Zakonom o vodah iz leta 2002.'